
2016 гъэм бадзэуэгъуэм и 31 пщIондэ
УФ-м къыхуагъэва экономикэ мардэ ткIийхэм Европэ зэгухьэныгъэр тетынущ дызыхуэкIуэ илъэсым и бадзэуэгъуэм и 31 пщIонди. Санкцэхэм зэрыпащэм теухуа унафэр дыгъуасэ къищтащ ЕС-м и Советым.
«Минск щызэращIылIауэ щыта зэгурыIуэныгъэхэм къыщыгъэлъэгъуа псори 2015 гъэм дыгъэгъазэм и 31 пщIондэ зэрызрамыгъэхъулIэфынум къыхэкIыу, санкцэхэм пытщэн хуей мэхъу. Апхуэдэу щытми, щытыкIэм фIыкIэ зэрызихъуэжари къыхэгъэщыпхъэщ», — щыжеIэ Советым абы теухуауэ зэбгригъэха хъыбарегъащIэм.
«ЕС-м, къыгурымыIуэжми, апхуэдэ щIыкIэкIэ езым и пщIэр иреудыхыж. КъимыдэкIэ, санкцэхэр ягъэув икIи абыхэм пащэ абыкIэ арэзырэ мыарэзырэ зэмыупщIа я цIыхубэм я цIэкIэ. Апхуэдэ Iуэху бгъэдыхьэкIэм кърикIуэ экономикэ гугъуехьхэр зыгъэвхэр, абыхэм я хьэлъэр нэхъ зытещIэр а къэралхэм я цIыху къызэрыгуэкIхэр арауэ зэрыщытри къалъытэркъым», — жиIащ УФ-м и Къэрал Думэм и УнафэщI Нарышкин Сергей.
Хэхыныгъэхэм кърикIуахэр
Тхьэмахуэ махуэ кIуам Испанием щекIуэкIа парламент хэхыныгъэхэм щытекIуащ Унафэр зыIэщIэлъ цIыхубэ партыр.
Ар даIыгъащ хэхакIуэхэм я процент 29-м нэблагъэм икIи абы щыщу цIыхуи 123-рэ хэтынущ къэралым и парламентым.
ЕтIуанэ увыпIэр къихьащ Испанием и социалистическэ лэжьакIуэ партым — абы хэт парламентар 90-м зи лIыкIуэхэм я Iуэху еплъыкIэхэр пхагъэкIыну Iэмал ягъуэтащ. Ещанэ увыпIэр зылъыса «Подемос» партым щыщ депутат 69-ри яхэтынущ хабзэубзыхухэм.
